
Predmet: Rezime štrajka upozorenja u preduzeću Optika AD Beograd

  Zbog zakazanog i unapred najavljenog štrajka upozorenja, zaposleni u preduzeću Optika AD Beograd su počeli da se okupljaju u prostorijama preduzeća oko 13 časova. Tada zaposleni dobijaju informaciju da su svi poslodavci (direktori, šefovi...), napustili preduzeće uz razne izgovore: odmori, slobodni dani, zubobolje, popisi... Poslodavci jesu napustili preduzeće, ali su u preduzeće pristigli radnici PRO GARD obezbeđenja, od kojih zaposleni i štrajkački odbor nisu mogli da saznaju zašto su došli i ko ih je zvao. Radnici PRO GARD obezbeđenja su sprečili novinare da uđu u prostorije firme, te su zaposleni izašli na trotoar ispred preduzeća, da bi novinari sa fotografima mogli da fotografišu učesnike u štrajku. Nakon toga zaposleni se vraćaju u preduzeće, ali im stalni radnik obezbeđenja iz pro garda uzima podatke i objašnjava zaposlenima da su mu uzimanje podataka svima koji ulaze u firmu radi štrajka naložili poslodavci. Zaposleni se dalje okupljaju u oftamološkoj radionici, gde konstatuju da se zamenica direktora i direktorka komercijale nalaze u jednoj optikinoj optičkoj prodavnici, na zakazanom popisu, čime su izbegle prisustvo na radnom mestu za vreme štrajka upozorenja i samim tim sprečile pojedine koleginice iz pomenute optičke prodavnice da učestvuju u štrajku. Nakon konstatacije da novi vlasnici preduzeća ne prestaju sa uništavanjem preduzeća, koji podižu kredite na osnovu založenih lokala u centru Beograda, koji će verovatno biti oduzeti preduzeću zbog očiglednog ne vraćanja dugova i kamata baci, i daljih pretnji ED o isključenjima struje koji su pristigli u toku štrajka upozorenja, zaposleni su bili vrlo odlučni da ne prestanu sa borbom za ostvarivanjem svojih prava. Duboko razočarani, zaposleni u preduzeću Optika AD Beograd su svoje štrajkačke zahteve istakli na oglasnoj tabli i predali sekretarici, u nadi, da će neko imati sluha za njih. Važno je istaći da su zaposleni koji se nalaze u teškoj materijalnoj situaciji jer još uvek nisu primili minimalnu decembarsku platu i 8 naknada za prevoz... ostali dostojanstveni i tokom štrajka upozorenja i nije se čula ni jedna ružna reč ili nešto slično. Zaposleni su izrazili želju za potpunu obustavu rada, pa čak i radikalizaciju protesta u slučaju ne ispunjenja štrajkačkih zahteva i daljeg oglušavanja poslodavaca o pozive za pregovore sa sindikatom „Nezavisnost“ – Optika A.D. Sindikat „Nezavisnost“ – Optika A.D. će nastaviti da se diplomatskim putem, sporazumno i pregovorima, bori za bolji položaj zaposlenih pre nego što se odluči za potpuni štrajk u preduzeću koje je u proteklih pola veka bilo ponos naše države, ali je nažalost zbog loše privatizacije i ne savesnih (namernih) postupaka poslodavaca gotovo uništeno.

